Sveinbjörg vill ekki byrja að fagna of snemma Sveinbjörg Birna á kjörstað í dag . Vísir / Pjetur „ Nóttin er ung , “ sagði Sveinbjörg Birna Sveinbjörnsdóttir , oddviti Framsóknarflokksins og flugvallarvina , í viðtali í Ríkissjónvarpinu rétt í þessu . Sveinbjörg vill ekki fagna eftir fyrstu tölur , sem birtust í Reykjavík á ellefta tímanum . Framsókn kemur mjög vel út ef marka má þessar tölur og mælist með rúmlega tíu prósenta fylgi og er Sveinbjörg Birna örugg í borgarstjórn . Hún segist ekki vilja greina þessar fyrstu tölur of mikið . „ Aðeins 10 prósent atkvæða hafa verið talin , “ útskýrir hún . Hún bendir á að kjósendur Framsóknarflokksins skili sér yfirleitt vel á kjörstað og segist vonast til þess að það haldi áfram í þessum kosningum . Hún var spurð hvort hún þakkaði moskuummælum sínum fyrir þessa góðu stöðu eftir fyrstu tölur . Hún sagðist ekki þakka neinu þessa stöðu , því hún vildi ekki fagna of snemma .